Haar jeugverhaal Van Jou Jas (1982) is bekroon met ’n beginnersprys in ’n wedstryd van Tafelberg en Sarie. Haar volgende twee jeugboeke, Tien vir ’n vriend (1987) en Eenkantkind (1991) was albei Sanlam-finaliste, en laasgenoemde is bekroon met die ATKV-prys vir Jeuglektuur.
In 1997 is haar eerste boek vir jong kinders, Olinosters op die dak (Human & Rousseau), met die Tienie Holloway-medalje vir kinderlektuur bekroon. In dié jaar het sy ook die Internasionale Beurs van die Stigting vir Skeppende Kunste gewen, wat haar in staat gestel het om aan die International Writing Program van die Universiteit van Iowa in die VSA deel te neem.
Terwyl sy aan Wegkomkans gewerk het, het sy langer as ’n jaar in ’n idilliese Middeleeuse dorpie in Provence, Frankryk, gewoon. Sy het die roman in Suid-Afrika voltooi. Wegkomkans is reeds aangekoop deur Amerikaanse en Britse uitgewers. In 1999 het sy haar in Frankryk gevestig. Deesdae woon sy en haar Franse man, Alain, en hulle vier kinders op 'n klein dorpie in Provence
Haar volgende volwasse roman, Vergenoeg, is reeds voor publikasie in Oktober 2003 deur 'n Duitse uitgewer aangekoop.
Die mooiste sprokies van Grimm (Illustrasies Piet Grobler), Human & Rousseau, 2010. Marita het haar persoonlike gunstelinge onder die broers Grimm se sprokies gekies - die bekendstes, natuurlik, maar ook sommige minder bekendes en selfs onbekendes - om te vertaal, af te stof en op te poets.
(Inligting verskaf deur Marita van der Vyver, Junie 2000. Bygewerk Oktober 2003 en Julie 2011.)